Document ID: /roh_data/filtered/fineweb-2-filterrobots_roh.jsonl.gz/49781

Durant che Selina Gasparin, la pioniera da biatlon en Svizra, turna suenter in onn pausa puspè enavos en la cuppa mundiala, vai per Elisa Gasparin da confermar ils buns resultats da la stagiun passada. Far in pass enavant e fitgar pe en la cuppa mundiala vul ussa dentant er la sora giuvna Aita Gasparin. Ella ha pudì trenar sco giavischà durant ils mais da stad e sa legra che la nova stagiun da biatlon va prest liber.
Cumenzà cun gimnastica d’urdains
Aita Gasparin aveva cumenzà sia carriera sportiva cun gimnastica d’urdains e passlung, lura midà il 2010 sin il sport da biatlon. Dapi la stagiun 2012/2013 è la biatleta da 21 onns commembra dal cader A da Swiss Ski.
La nova stagiun 2015/2016 da biatlon cumenza la fin da november cun las emprimas cursas da la cuppa mundiala ad Östersund en Svezia. Il punct culminant suonda lura l’entschatta da mars cun ils campiunadis mundials ad Oslo en Norvegia, al pe dal Holmenkollen.